Jhesus Maria. Mynen denst touoren in dem ik gudes formach. Werdyge lewe her meisster Hinrik Wen, gude frunt, ik weit juw sunderges juwer werdichheit nicht to scrywende, men juwen bref vnde iiij tonnen botter hebbe ik entfangen; so my de werdygen heren j tonne scheinken, dar danke ik juw hogelyken for vnde is vnfordent. Forder de iij tonnen sal ik af nemen x gulden, de ik sin bok gaf, so in worden fan den iij tonnen botteren beholden gelt xvj [mark] viij sc., den gulden rekent for xxvj s., so sy gy iiij s. by my to foren alle tyd to guder rekenchop. Jtem fort vmme juwen frunt Jacob Petri vnde Erik hebben hir wesen, er botter entfangen na inholdinge erer brewe, dat se juw wol vp scrywen etc. Fort moge gy weten, dat ik juw sende vp der dom karkken ewentur in dem namen Gades myt schipper Jonis Swarte j(c) lx stucke dak kopper, de wegen iiij schippunt v lispunt iij [mark] lubesch, it schippunt xxx [mark] j s. vngelt. Jtem noch sende ik later na dem Hollem mit Hans Holsten schip – j(c) lv stucke dak kopper, woch iiij schippunt iiij lis. iij [mark] lubesch. Dat sal juw Klawes Boge tor hant senden van; dar weren brewe by, de kwemen fan Rome. Ik scref Klawes, he scholde se juw senden vnfortowet. Johann Petri hadde se vtsand. Jtem lewe her prawest, is juwer werdichheit genet de domkurken myt kopper to deichkende; dat were in grot teisstemente for juw vnde der karcken ser grot fordel vnde is awer j(c) jaren so gud alse it nu is; so kamen juwe heren awer ein, ik wil juw myt Godes hulpe so fele dach kopper kopper (!) juwer karken leweren in j jar, dar moge gy juw to forlaten; vnde schrywen my j antwort. Jtem gud klachwark gelt hir xij ore ofte xiij ore; dar moge gy it wol vp koppen vnde samtfank, item tymer vj ore efte vij ore, gude marten tymer xxx [mark]. Wen gy so gelt an leiggen, kone gy nicht my[nder?] don; hekede v [mark], tran vj [mark], botter de tonne v [mark], gud selspeik de tonne vj[mark]. Hir mach me it wol vpforen etc. Jtem ik sende juw j tonne appel by dem schipper vnde j klene biitte kweden; de ettet vmme mynen willen; dyt is marke*. Hir mede ik juw Gade befele to synen denste. Gescrewen to Lubek vp sunte Mychgelis dach xv(c) xiij. Jtem kan ik juw wor ane to willen wesen, dar bedet awer Hermen Bremer. Adress: Dem werdygen vnde achgebaren heren meisster Hinrik Wen, domprawest to Abo etc.